– Һуғыш кемде аяһын? Бер кемде лә аямай ул: фронттағылар ҙа ҡан ҡойош эсендә ыҙа сигә, тылдағыларға ла михнәт һурпаһы етерлек тейә, – Учалы районы Ураҙ ауылының һуғыш ветераны Рәис Вәлиев көрһөнә. – Һуғыш осоронда бик интегеп, ауыр эштән миктәп, саҡ йән аҫрап йәшәнек, күптәр аслыҡтан ҡырылды. Һалҡын, оҙон ҡыштан һуң, ҡар иреп бөтөр-бөтмәҫтән баҡсаға сығып, серек бәрәңге эҙләйбеҙ, бер нисә бөртөк тапһаҡ та – оло ҡыуаныс. Балтырған, кесерткәндән аш бешереп, тамаҡ ялғаныҡ. Колхоз эшендә йөрөһәк тә, мәктәптә уҡыуҙы ташламаныҡ.